ผอ.IMF แนะกรีซเดินหน้าปฏิรูปเศรษฐกิจจริงจัง โดยไม่ต้องทำ haircut
ผอ.IMF แนะกรีซเดินหน้าปฏิรูปเศรษฐกิจจริงจัง โดยไม่ต้องทำ haircut
23 ก.พ. 2560

นางคริสติน ลาการ์ด ผู้อำนวยการกองทุนการเงินระหว่างประเทศ (IMF) เปิดเผยว่า กรีซต้องเดินหน้าปฏิรูปภาษีเงินได้และระบบบำนาญอย่างจริงจังยิ่งขึ้น โดยเธอไม่เห็นด้วยกับการปรับลดมูลค่าหนี้สิน (haircut) ให้แก่กรีซ
“การปฏิรูปจะทำให้เศรษฐกิจกรีซมีความคืบหน้ามากขึ้น การปรับโครงสร้างหนี้ก็จะลดลง” สำนักข่าว dpa ของเยอรมนีรายงานอิงคำพูดของนางลาการ์ด ซึ่งเปิดเผยหลังจากเธอพบนางอังเกลา แมร์เคิล นายกรัฐมนตรีเยอรมนี
นางลาการ์ดระบุว่า กรีซควรได้รับความช่วยเหลือบรรเทาหนี้สินในรูปแบบการลดดอกเบี้ยให้และสินเชื่อที่ครบกำหนดชำระนานขึ้น แทนที่จะเป็นการทำ haircut
“ปัจจุบันยังไม่มีความจำเป็นต้องใช้ haircut แต่จำเป็นจะต้องร่วมมือกันในเรื่องการครบกำหนดชำระและดอกเบี้ยตั้งแต่นี้เป็นต้นไป” นางลาการ์ดเสริม
ทั้งนี้ จนถึงขณะนี้ก็ยังไม่เป็นที่แน่ชัดว่า IMF จะร่วมสมทบความช่วยเหลือทางการเงินให้แก่กรีซในครั้งที่ 3 หรือไม่
ด้านเจ้าหน้าที่เยอรมันเปิดเผยกับสำนักข่าว dpa ว่า หาก IMF ไม่ร่วมสมทบเงินช่วยเหลือครั้งที่ 3 ก็อาจจะเป็นจุดจบของโครงการช่วยเหลือทางการเงินกรีซ ซึ่งอาจทำให้กรีซเกิดความโกลาหลครั้งใหม่ในการหาแหล่งเงินกู้ยืม สำนักข่าวซินหัวรายงาน
 
 